32006D0927
L 354/54
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 13 декември 2006 година
за признаване по принцип съответствието на досиетата, представени за подробен преглед с оглед възможното включване на флубендиамид в приложение I към Директива 91/414/ЕИО на Съвета
(нотифицирано под номер C(2006) 6457)
(текст от значение за ЕИП)
(2006/927/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 3 от нея,
като има предвид, че:
(1)
Директива 91/414/ЕИО предвижда изготвянето на списък на Общността на активните вещества, разрешени за включване в състава на продукти за растителна защита.
(2)
Досието за активното вещество флубендиамид е представено от Bayer CropScience AG на властите на Гърция на 30 март 2006 г. заедно със заявление за включването му в приложение I към Директива 91/414/ЕИО.
(3)
Властите на Гърция са посочили на Комисията че, след предварително проучване, досието на засегнатото активно вещество удовлетворява изискванията за данни и информация, определени в приложение II към Директива 91/414/ЕИО. Представеното досие удовлетворява също така и изискванията за данни и информация, определени в приложение III към Директива 91/414/ЕИО, по отношение на продукт за растителна защита, който съдържа засегнатото активно вещество. В съответствие с член 6, параграф 2 от Директива 91/414/ЕИО досието впоследствие е изпратено от заявителя до Комисията и останалите държави-членки и е сезиран Постоянният комитет по хранителната верига и здравето на животните.
(4)
С настоящото решение следва формално да бъде потвърдено на общностно равнище, че досието по принцип се счита за удовлетворяващо изискванията за данни и информация, предвидени в приложение II, и, най-малко за един продукт за растителна защита, който съдържа засегнатото активно вещество, изискванията, определени в приложение III към Директива 91/414/ЕИО.
(5)
Настоящото решение следва да не засяга правото на Комисията да изисква кандидатът да предоставя допълнителни данни или информация, с цел да изясни някои точки в досието.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Без да накърнява член 6, параграф 4 от Директива 91/414/ЕИО, досието относно активното вещество, определено в приложението към настоящото решение, което е представено на Комисията и другите държави-членки с оглед включване на това вещество в приложение I към посочената директива, по принцип удовлетворява изискванията за данни и информация, определени в приложение II към упоменатата директива.
Досието също удовлетворява изискванията за данни и информация, определени в приложение III към въпросната директива, по отношение на продукт за растителна защита, който съдържа активното вещество, като се вземат предвид предложените употреби.
Член 2
Докладващата държава-членка следва подробното разглеждане за засегнатото досие и докладва заключенията от своите проучвания, придружени от препоръки относно включването или невключването на засегнатото активно вещество в приложение I към Директива 91/414/ЕИО и всички условия, свързани с това, колкото е възможно по-скоро на Европейската комисия и най-късно в рамките на период от една година от датата на публикуване на настоящото решение в Официален вестник на Европейския съюз.
Член 3
Адресати на настоящото решение са държавите-членки.
Съставено в Брюксел на 13 декември 2006 година.